《经绮岫故宫》
明代·林鸿

行人晓饭青山里，驱马苍茫经洛水。昔闻绮岫盛繁华，不谓荒凉今若此。

忆昔行宫初搆时，梯岩驾壑相逶迤。美人桂殿夜看月，公子柘弓朝射麋。

翠华一去金门锁，露殿飞萤山叶堕。往事吹残牧笛风，危基半入樵人火。

今古消沈能几回，春风依旧野花开。君王巡狩不复见，禾黍空山鸟雀哀。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。